Пры звычайнай для пахаванняў гэтага часу безынвентарнасці шэраг курганных пахаванняў надзейна датуецца на падставе знаходак манет. Паводле сучаснай айчыннай літаратуры, на Беларусі вядома не менш сямі знаходак манет у познесярэд­невяковых курганах. Тры знаходкі адносяцца да тэрыторыі Беларускага Падзвіння. Гэта курган каля былога маёнтка Забалоцце на беразе возера Доўгае, курганнае пахаванне каля вёскі Крывец у Лепельскім павеце і курган каля вёскі Кузьмаўшчына на Браслаўшчыне. Раскопкі курганных пахаванняў у першых двух выпадках праводзіў Міхаіл Кусцінскі. Ва ўсіх выпадках знойдзеныя манеты адносяцца да XVI ст.